গ্লোবাল রিলিফ ফাউন্ডেশন

**গ্লোবাল রিলিফ ফাউন্ডেশন** (**GRF**), যা **ফাউন্ডেশন সেকু ওর মুন্ডিয়াল** (**FSML**) নামেও পরিচিত, একটি ইসলামি দাতব্য সংস্থা ছিল যা ব্রিজভিউ, ইলিনয়, যুক্তরাষ্ট্রে অবস্থিত ছিল। ২০০১ সালের ১৪ ডিসেম্বর এটি অভিযান চালিয়ে বন্ধ করে দেওয়া হয় এবং ২০০২ সালে যুক্তরাষ্ট্রের ট্রেজারি বিভাগ এটি "বিদেশি সশস্ত্র সংগঠনের জন্য সম্ভাব্য তহবিল সংগ্রহকারী ফ্রন্ট সংগঠন ও মনোনীত দাতব্য প্রতিষ্ঠান" তালিকায় অন্তর্ভুক্ত করে। ট্রেজারি বিভাগের মতে, "গ্লোবাল রিলিফ ফাউন্ডেশন এবং এর কর্মকর্তারা ওসামা বিন লাদেন, আল-কায়েদা এবং অন্যান্য পরিচিত সশস্ত্র সংগঠনের সাথে সম্পৃক্ত এবং তাদেরকে সহায়তা প্রদান করেছে।" এটি তালিবান সরকার কর্তৃক নিবন্ধিত কয়েকটি প্রতিষ্ঠানের একটি ছিল।

## উদ্দেশ্য
জিআরএফ নিজেকে একটি অলাভজনক, বেসরকারি সংস্থা হিসেবে বর্ণনা করত, যার লক্ষ্য ছিল আফগানিস্তান, বসনিয়া, চেচনিয়া, কাশ্মীর ও লেবাননের মতো সংঘাতপূর্ণ অঞ্চলের মুসলিমদের জন্য মানবিক ও দাতব্য সহায়তা প্রদান। তবে দাতব্য কাজের পাশাপাশি জিআরএফ বিশ্বব্যাপী জিহাদ প্রচারের উদ্দেশ্যে প্রচারণা চালাত। জিআরএফ প্রকাশিত ম্যাগাজিন *আল-থিলাল*  ফিলিস্তিন, বসনিয়া ও কাশ্মীরের প্রেক্ষাপটে যুক্তরাষ্ট্রবিরোধী ও ইহুদিবিদ্বেষী প্রচারণার মাধ্যমে জিহাদের আহ্বান জানাত।

## মতাদর্শ
GRF এমন অডিও ক্যাসেট ও বই সংরক্ষণ ও প্রচার করত যা সশস্ত্র জিহাদকে মহিমান্বিত করত। এর মধ্যে ছিল "জিহাদের বিরুদ্ধে আন্তর্জাতিক ষড়যন্ত্র" এবং "বর্তমান পর্যায়ে জিহাদ" শিরোনামের প্রকাশনা। GRF আরবি ভাষায় একাধিক নিউজলেটার ও পুস্তিকা প্রকাশ করত, যাতে ইসলামের শত্রু হিসেবে বিবেচিত গোষ্ঠীগুলোর বিরুদ্ধে সশস্ত্র জিহাদের আহ্বান জানানো হতো। উদাহরণস্বরূপ, GRF-এর একটি ১৯৯৫ সালের পুস্তিকায় লেখা ছিল: "আল্লাহ জিহাদের মাধ্যমে শহীদ হওয়াকে জিহাদের জন্য অর্থ ব্যয় করার সঙ্গে সমতুল্য করেছেন। সকল অনুদান পাঠাতে হবে: GRF বরাবর।" GRF-এর অপর একটি নিউজলেটারে অনুদানের আহ্বান জানানো হয় "আল্লাহর পথে – এই [যাকাতের অর্থ] বিতরণ করা হয় অভিযাত্রীদের সরঞ্জামায়নের জন্য, গোলাবারুদ ও খাদ্য ক্রয়ের জন্য এবং তাদের [মুজাহিদিনদের] যাতায়াতের জন্য, যাতে তারা আল্লাহর বাণীকে উচ্চ করে তুলে ধরতে পারে... আমাদের সময়ে যাকাতের সবচেয়ে গুরুত্বপূর্ণ ব্যয় হতে পারে আল্লাহর রাস্তায় জিহাদে।"

২০০১ সালের নভেম্বর মাসে, আফগানিস্তানে বিমান হামলার সময়, GRF-এর একজন মেডিকেল রিলিফ কোঅর্ডিনেটর যুক্তরাষ্ট্রের পররাষ্ট্র দপ্তরের পরামর্শ উপেক্ষা করে কাবুল ভ্রমণ করেন এবং তালিবান কর্মকর্তাদের সঙ্গে আলোচনা ও লেনদেনে অংশ নেন, তালিবান শাসনের পতন পর্যন্ত।

২০০০ সালে GRF হলি ল্যান্ড ফাউন্ডেশন ফর রিলিফ অ্যান্ড ডেভেলপমেন্ট থেকে $১৮,৫২১ ডলার অনুদান পেয়েছিল। এটি ছিল ডালাস, টেক্সাস-ভিত্তিক একটি ইসলামিক দাতব্য সংস্থা, যেটিকে ২০০১ সালের ৪ ডিসেম্বর প্রেসিডেনশিয়াল নির্বাহী আদেশ E.O. 13224 এবং ২০০২ সালের ১৭ জুন ইউরোপীয় ইউনিয়নের বিধি নং 2580/2001 অনুযায়ী সন্ত্রাসবাদের সাথে সম্পর্কিত হিসেবে মনোনীত করা হয়।
## ইতিহাস
১৯৯২ সালে জিআরএফ যুক্তরাষ্ট্রে কর-ছাড় সুবিধাপ্রাপ্ত, অলাভজনক ও দাতব্য সংস্থা হিসেবে কার্যক্রম শুরু করে এবং দ্রুতই এটি যুক্তরাষ্ট্রের সর্ববৃহৎ ইসলামিক দাতব্য সংস্থায় পরিণত হয়। সংস্থাটির প্রাথমিক বাজেট ছিল ৭ লাখ মার্কিন ডলার। ১৯৯০-এর দশকের শেষ দিকে জিআরএফ বার্ষিক ৫০ লাখ ডলার অনুদান পাচ্ছে বলে জানায়, যার ৯০% বিদেশে পাঠানো হতো। এই সময়ে জিআরএফ কর্তৃক বিতরণকৃত কিছু উপকরণ জিহাদের মাধ্যমে শহীদ হওয়াকে মহিমান্বিত করে। তারা জানায় যে, অনুদান মুজাহিদিনদের সহায়তার জন্য ব্যবহৃত হবে। জিআরএফের বিদেশি কার্যালয় ছিল পাকিস্তানের ইসলামাবাদ, বেলজিয়ামের ব্রাসেলস, বসনিয়ার সারায়েভো, ক্রোয়েশিয়ার জাগরেব এবং আজারবাইজানের বাকুতে।

এফবিআই ৯/১১ ঘটনার আগেই জিআরএফের বিরুদ্ধে তদন্ত শুরু করে, কারণ এটি আল-কায়েদার মতো উগ্রপন্থী ইসলামি স্বার্থের পৃষ্ঠপোষক ছিল বলে সন্দেহ করা হতো। ২০০০ সালে এফবিআই এজেন্টরা দেখতে পান, জিআরএফের অর্থায়নের বেশিরভাগ অংশ বৈধ ত্রাণ সংস্থাগুলোর কাছে গেলেও উল্লেখযোগ্য একটি অংশ আর্মড ইসলামিক গ্রুপ অব আলজেরিয়া, মিসরীয় ইসলামিক জিহাদ, আল-জামাআ আল-ইসলামিয়্যা এবং কাশ্মীরের হারকাত-উল-জিহাদ আল-ইসলামি-সহ অন্যান্য সন্ত্রাসী গোষ্ঠীর কাছেও যায়। এফবিআই জানায়, জিআরএফের দুটি ধরণের দাতাসমূহ ছিল—একটি যারা মনে করত তারা মানবিক কাজে অনুদান দিচ্ছে এবং আরেকটি যারা সচেতনভাবে বিশ্বব্যাপী জিহাদে সহায়তার জন্য দান করছিল। ৯/১১ ঘটনার পর, যুক্তরাষ্ট্র সরকার জিআরএফের সম্পদ জব্দ করে এবং একটি অপরাধমূলক তদন্ত শুরু করে; সংস্থাটির প্রধান নির্বাহী রাবিহ হাদ্দাদ-কে গ্রেফতার করা হয় এবং পরে লেবাননের উদ্দেশ্যে দেশে ফেরত পাঠানো হয়।

এফবিআই ও ট্রেজারি বিভাগ দাবি করে যে, গ্লোবাল চেভরা ফাউন্ডেশনের প্রতিষ্ঠাতা রাবিহ হাদ্দাদ-এর সাথে মাখতাব আল-খিদামাত-এর যোগসূত্র রয়েছে। ওসামা বিন লাদেনের শিক্ষক আবদুল্লাহ আজ্জাম মাখতাব আল-খিদামাত নামক সংগঠন প্রতিষ্ঠা করেন। ২০০২ সালে জানা যায়, সংগঠনটির ইউরোপীয় পরিচালক নাবিল সায়াদি ছিলেন ওয়াদিহ আল-হাজে-এর "ঘনিষ্ঠ সহযোগী" ছিলো। ওয়াদিহ আল-হাজে ছিলেন ওসামা বিন লাদেন-এর ব্যক্তিগত সহকারী বলে প্রচলিত রয়েছে।

সায়াদি দাবি করেন, আল-হাজে আফ্রিকায় ম্যালেরিয়া নিয়ন্ত্রণ প্রকল্পের জন্য অনুদান চেয়েছিলেন, কিন্তু এটি ফাউন্ডেশনের কর্মকাণ্ডের পরিধির বাইরে হওয়ায় তা প্রত্যাখ্যান করা হয়। সায়াদি বলেন, আল-হাজের সাথে তার যোগাযোগ "সম্পূর্ণ নির্দোষ" ছিল।

গ্রুপটির অফিসে অভিযান চালানোর সময় আইএনএস হাদ্দাদ-কে অভিবাসন সংক্রান্ত অভিযোগে গ্রেফতার করে এবং পরে তাকে লেবাননে ফেরত পাঠায়। সংস্থাটির আইনজীবীরা অভিযোগ করেন, ৯/১১-এর পর যুক্তরাষ্ট্র সরকার নাগরিক অধিকার ও সাংবিধানিক অধিকার উপেক্ষা করে GRF-এর বিরুদ্ধে কঠোর পদক্ষেপ নিয়েছে এবং তাদের সন্ত্রাসবাদের সাথে সম্পর্ক দুর্বল বলে মনে হয়। তাঁরা "সম্পর্কের ভিত্তিতে অপরাধী সাব্যস্ত" নীতি এবং প্যাট্রিয়ট অ্যাক্ট অনুযায়ী গোপন প্রমাণ ব্যবহারের কৌশলের সমালোচনা করেন। ফাউন্ডেশনটির সমর্থকরা দাবি করেন, এটিকে অন্যায়ভাবে লক্ষ্যবস্তু করা হয়েছে, যথাযথ বিচার ছাড়াই বন্ধ করে দেওয়া হয়েছে এবং সন্ত্রাসের সঙ্গে যোগসূত্র প্রমাণ করার পূর্বেই প্রতিষ্ঠানটি বন্ধ করে দেওয়া হয়।

যুক্তরাষ্ট্রের ট্রেজারি বিভাগের মতে, GRF আল-কায়েদা সমর্থিত বিভিন্ন কার্যক্রমে অর্থায়ন করেছে, যার মধ্যে রয়েছে কেনিয়া ও তানজানিয়ায় মার্কিন দূতাবাসে বোমা হামলা এবং অ-মুসলিম বলে বিবেচিত গোষ্ঠীগুলোর বিরুদ্ধে সশস্ত্র অভিযান।

২০০১ সালের নভেম্বর মাসে GRF *[[দ্য নিউ ইয়র্ক টাইমস]]*, অ্যাসোসিয়েটেড প্রেস, এবিসি এবং *[[দ্য বস্টন গ্লোব]]*-এর বিরুদ্ধে মানহানির মামলা করে, কারণ এসব সংবাদমাধ্যম GRF-এর সন্ত্রাসে অর্থায়ন ও তহবিল সংগ্রহের বিষয়ে প্রতিবেদন করেছিল। GRF-এর আইনজীবীরা FBI এবং বিচার বিভাগের অভিযোগ প্রকাশ করায় এসব সংবাদমাধ্যমের বিরুদ্ধে মানহানির অভিযোগ দায়ের করেন। মামলাটি ২০০৪ সালের ১ ডিসেম্বর যুক্তরাষ্ট্রের সপ্তম সার্কিট আপিল আদালত খারিজ করে দেয়। আদালতের মতে, "সব প্রতিবেদনই ছিল সত্য অথবা মূলত সত্য, যা সরকারের GRF-এর বিরুদ্ধে সন্দেহ এবং পদক্ষেপের প্রতিফলন।" আদালত মত দেয় যে GRF-এর মামলা ভিত্তিহীন।

২০০২ সালের জানুয়ারিতে GRF ট্রেজারি বিভাগের বিরুদ্ধে মামলায় করে তাদের সম্পদ মুক্ত করার জন্য। GRF ফেডারেল আদালতে সরকারের উপর নিষেধাজ্ঞা চেয়ে মামলা করে এবং দাতব্য প্রতিষ্ঠান হিসেবে নিজেদের বন্ধ করার ক্ষমতা চ্যালেঞ্জ জানায়। ২০০২ সালের ৩১ ডিসেম্বর যুক্তরাষ্ট্রের সপ্তম সার্কিট আপিল আদালত ট্রেজারির জব্দকরণ বহাল রাখে।

## সহায়তা কার্যক্রম
যুক্তরাষ্ট্রের ট্রেজারি বিভাগের মতে, ১৯৯৭ সালে ইলিনয়ের GRF অফিসের বাইরের একটি আবর্জনার ডাস্টবিন থেকে যে সব ছবি ও নেগেটিভ উদ্ধার করা হয়েছিল, তাতে দেখা যায় একটি GRF ব্যানারের নিচে বড় আকারের শিপিং বক্স সাজানো রয়েছে। এই বক্সগুলোতে উন্নত মানের যোগাযোগ সরঞ্জাম ছিল, যার মধ্যে ছিল প্রায় ২০০টি হ্যান্ডহেল্ড রেডিও ট্রান্সসিভার, দীর্ঘপাল্লার রেডিও অ্যান্টেনা ও পোর্টেবল পাওয়ার প্যাক, যার আনুমানিক মূল্য ছিল ১,২০,০০০ ডলার। অন্যান্য ছবিতে দেখা যায় স্বয়ংক্রিয় রাইফেলধারী যোদ্ধা, বালুর বস্তা দিয়ে ঘেরা একটি বাংকার যার বাইরে রেডিও অ্যান্টেনা স্থাপিত, এবং বিকৃত মরদেহ; যেগুলোর পাশে কাশ্মীর প্রেস ইন্টারন্যাশনাল লেখা ছিল। আরও একটি ছবিতে দুইজন মৃতদেহ দেখা যায়, যার নিচে লেখা ছিল "হিযবুল মুজাহিদিন"—কাশ্মীর অঞ্চলে সক্রিয় একটি পরিচিত সন্ত্রাসী সংগঠন। ছবির পেছনে আরবিতে হাতে লেখা ছিল, "ভারতীয় সরকারের দ্বারা নিহত দুই শহীদ।"

## তথ্যসূত্র

## বহিঃসংযোগ
* হাওয়ালা: একটি অনানুষ্ঠানিক অর্থপ্রদান পদ্ধতি এবং এটি কীভাবে সন্ত্রাসবাদে অর্থায়নে ব্যবহৃত হয় – সেবাস্তিয়ান আর. মিলার, ডিসেম্বর ২০০৬ 
* গিল ডোনোভান (১৫ ফেব্রুয়ারি, ২০০২), *মুসলিম চ্যারিটি জমাকৃত সম্পদ নিয়ে বুশ প্রশাসনকে চ্যালেঞ্জ জানায়*, *ন্যাশনাল ক্যাথলিক রিপোর্টার*
* "টাইমস মামলায় সুপ্রিম কোর্টকে হস্তক্ষেপ না করার অনুরোধ – জুডিথ মিলার ও ফিলিপ শেননের টেলিফোন রেকর্ডস"

বিষয়শ্রেণী:ভারতের জিহাদি দল
বিষয়শ্রেণী:বাহরাইন কর্তৃক সন্ত্রাসী হিসেবে চিহ্নিত সংগঠন
বিষয়শ্রেণী:ইরাক কর্তৃক সন্ত্রাসী হিসেবে চিহ্নিত সংগঠন
বিষয়শ্রেণী:মার্কিন যুক্তরাষ্ট্র কর্তৃক সন্ত্রাসী হিসেবে চিহ্নিত সংগঠন
বিষয়শ্রেণী:১৯৯২-এ প্রতিষ্ঠিত সংগঠন